Φώτης Ιωαννίδης

Ο **Φώτης Ιωαννίδης** (Αθήνα, 10 Ιανουαρίου 2000) είναι Έλληνας επαγγελματίας ποδοσφαιριστής, ο οποίος αγωνίζεται ως επιθετικός για την Σπόρτινγκ Λισαβόνας και την Εθνική Ελλάδος.

## Βιογραφικά στοιχεία
Γεννήθηκε στις 10 Ιανουαρίου του 2000 και είναι γιος του βετεράνου ποδοσφαιριστή, Βασίλη Ιωαννίδη.

## Σταδιοδρομία σε συλλόγους
### Πρώτα βήματα
Ξεκίνησε την ποδοσφαιρική του σταδιοδρομία στον Ολυμπιακό Χαλκίδας, με τον οποίο αγωνίστηκε στα Πρωταθλήματα της Ε.Π.Σ. Ευβοίας. 

### Λεβαδειακός
Το καλοκαίρι του 2016 αποκτήθηκε από τον Λεβαδειακό και εντάχθηκε στα τμήματα υποδομής και συγκεκριμένα στην ομάδα Κ17 του συλλόγου. Το καλοκαίρι του 2017 προωθήθηκε στην ανδρική ομάδα, υπογράφοντας το πρώτο του επαγγελματικό συμβόλαιο. Σαν επαγγελματίας ποδοσφαιριστής έκανε ντεμπούτο με τη φανέλα του Λεβαδειακού στις 25 Οκτωβρίου 2017 στο Κύπελλο Ελλάδας και στις 27 Νοεμβρίου 2017 στο Πρωτάθλημα της Σούπερ Λιγκ. Στις 10 Δεκεμβρίου 2018, σημείωσε το πρώτο του γκολ στο πρωτάθλημα σε μία εκτός έδρας ισοπαλία 1-1 με τον Πανιώνιο και αποτέλεσε τον δεύτερο κατά σειρά νεότερο σκόρερ στην ιστορία του συλλόγου στην κορυφαία κατηγορία.

### Παναθηναϊκός
Στις 10 Αυγούστου 2020, ανακοινώθηκε η απόκτηση του Ιωαννίδη από τον Παναθηναϊκό με τετραετές συμβόλαιο. Στις 21 Μαΐου 2022 κατέκτησε με τους πράσινους το πρώτο τρόπαιο της καριέρας του, επικρατώντας 1-0 του ΠΑΟΚ στον τελικό του κυπέλλου για την σεζόν 2021-2022.

Την σεζόν 2023-2024 καθιερώθηκε στον Παναθηναϊκό. Στις 15 Αυγούστου του 2023, σκόραρε με πέναλτι στις καθυστερήσεις του αγώνα απέναντι στην Μαρσέιγ στο Σταντ Βελοντρόμ, μειώνοντας σε 2-1 και σε συνδυασμό με την νίκη της ομάδας του με 1-0 στον πρώτο αγώνα το παιχνίδι οδηγήθηκε στην παράταση, με την ομάδα του να παίρνει εν τέλει την πρόκριση για τα πλέι οφ του Τσάμπιονς Λιγκ στην διαδικασία των πέναλτι.  Στις 21 Σεπτεμβρίου, σκόραρε το πρώτο γκολ της αναμέτρησης απέναντι στην Βιγιαρρεάλ στα πλαίσια της πρώτης αγωνιστικής της φάσης των ομίλων του Γιουρόπα Λιγκ, με την ομάδα του να κερδίζει εν τέλει τον αγώνα με 2-0.  Συνολικά, ο Ιωαννίδης σκόραρε 7 γκολ σε 12 συμμετοχές σε όλες τις ευρωπαϊκές διοργανώσεις για την σεζόν 2023-24, τραβώντας τα βλέμματα πολλών ευρωπαϊκών συλλόγων. 

### Σπόρτινγκ Λισαβόνας
Στις 1 Σεπτεμβρίου του 2025, ο Φώτης Ιωαννίδης ανακοινώθηκε από την Σπόρτινγκ Λισαβόνας, με το κόστος της μεταγραφής να ανέρχεται στα 22εκ. ευρώ + 3εκ. ευρώ μπόνους επίτευξης στόχων και τον Παναθηναϊκό να διατηρεί 25% ποσοστό μεταπώλησης.  Ο Ιωαννίδης υπέγραψε πενταετές συμβόλαιο με την Σπόρτινγκ, με ρήτρα αποδέσμευσης στα 100εκ. ευρώ.  Η συγκεκριμένη μεταγραφή αποτέλεσε την ακριβότερη στην ιστορία του Παναθηναϊκού, ξεπερνώντας την μεταγραφή του Γιώργου Βαγιαννίδη στην Σπόρτινγκ το ίδιο καλοκαίρι. 

## Εθνική ομάδα
Ο Ιωαννίδης έχει υπάρξει διεθνής με τις «μικρές ομάδες» της Εθνικής Ελλάδας Κ18, Κ19 και Κ21. Έκανε το ντεμπούτο του με την Εθνική ανδρών, στις 24 Σεπτεμβρίου 2022, σε μία αναμέτρηση απέναντι στην Κύπρο στα πλαίσια του Nations League. 

## Προσωπική ζωή
Από το 2023 είναι σε σχέση με την δημοσιογράφο Ελένη Βουλγαράκη.

## Τίτλοι
**Παναθηναϊκός**

* Κύπελλο Ελλάδος **(2)**: 2021-22, 2023-24

**Ατομικοί**

* Καλύτερος Έλληνας ποδοσφαιριστής της χρονιάς: 2022-23
* Καλύτερη 11αδα της σεζόν στην Σούπερ Λιγκ: 2022–23

## Παραπομπές


## Εξωτερικοί σύνδεσμοι
* 
* Προφίλ στο Transfermarkt.com

Κατηγορία:Έλληνες ποδοσφαιριστές
Κατηγορία:Επιθετικοί ποδοσφαιριστές
Κατηγορία:Ποδοσφαιριστές Εθνικής Ελλάδας Κ18
Κατηγορία:Ποδοσφαιριστές Εθνικής Ελλάδας Κ19
Κατηγορία:Ποδοσφαιριστές Εθνικής Ελλάδας Κ21
Κατηγορία:Ποδοσφαιριστές Λεβαδειακού
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ποδοσφαιριστές Σούπερ Λιγκ 2 Ελλάδας
Κατηγορία:Ποδοσφαιριστές Παναθηναϊκού
Κατηγορία:Ποδοσφαιριστές Εθνικής Ελλάδος
Κατηγορία:Έλληνες ποδοσφαιριστές στο εξωτερικό
Κατηγορία:Ποδοσφαιριστές Σπόρτινγκ Λισαβόνας
Κατηγορία:Ξένοι ποδοσφαιριστές στην Πορτογαλία
Κατηγορία:Ποδοσφαιριστές Πριμέιρα Λίγκα